Рыҫҡужа бабайға быйыл 75 йәш тула икән. Ул - һуғыш һәм хеҙмәт ветераны. башҡорт кавалерия дивизияһында хеҙмәт иткән. Ордены, миҙалдары бар. Әйтеүенә ҡарағанда, элек ҡурайҙа "нисауа ғына" уйнаған. "Хәҙер теш бөттө, тын ҡурыла", — ти. Шулай ҙа бер нисә көй уйнауҙан баш тартманы. Унан "Шаһибәрәк", "Сибай", "Таштуғай", "Буранбай" көйҙәренең тарихын яҙып алдым. Дәртләнеп китеп, Миңлебикә апай ҙа байтаҡ таҡмаҡ әйтеп ташланы.